
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže bezpečnostnú situáciu v Nigérii zhoršila eskalácia náboženských, etnických a medzikomunitných konfliktov, najmä v strednom páse Nigérie, kde si konflikt medzi poľnohospodármi a kočovnými pastiermi v súvislosti s pôdou a vodnými zdrojmi vyžiadal od Vianoc obrovský počet obetí na životoch;
B.	keďže od 23. do 25. decembra 2023 začali ozbrojenci rozsiahly útok na viac ako 160 dedín v správnych oblastiach Bokkos, Barkin Ladi a Magu v štáte Plateau, pri ktorom zahynulo viac ako 335 ľudí vrátane najmenej 200 príslušníkov kresťanských komunít;
C.	keďže mnohé z vysídlených osôb v súčasnosti žijú v dočasných táboroch s obmedzeným prístupom k vode, sanitácii, potravinám, liekom a zdravotnej starostlivosti vrátane služieb v oblasti duševného zdravia;
D.	keďže podľa nigérijských mimovládnych organizácií bolo od roku 2009 zabitých 52 000 kresťanov a 34 000 moslimov a bolo zničených 18 000 kostolov a 2 200 kresťanských škôl;
E.	keďže násilie zo strany islamských teroristických skupín, ako sú Boko Haram a Islamský štát v provincii západná Afrika, ktoré sa zameriavajú na kresťanov aj moslimov v severovýchodnej Nigérii, už z domovov vyhnalo viac než dva milióny ľudí;
F.	keďže faktory podnecujúce zrážky sa prekrývajú a sú zakotvené okrem iného v územných sporoch, etnickom napätí, prístupe k obmedzeným zdrojom a zhoršovaní životného prostredia;
1.	dôrazne odsudzuje násilné činy počas Vianoc namierené proti kresťanom a iným komunitám, ktoré viedli k bezprecedentnému počtu úmrtí, zranení a vysídleniu osôb, a vyjadruje solidaritu všetkým postihnutým;
2.	vyzýva nigérijské orgány, aby podnikli kroky proti militantným islamistickým skupinám, ktoré zneužívajú konflikt medzi poľnohospodármi a pastiermi, a naliehavo ich vyzýva, aby riešili jeho základné príčiny; varuje, že tento konflikt môže byť využitý na stupňovanie náboženskej nenávisti; uznáva úlohu zmeny klímy, súťaženia o obmedzené zdroje a zánik účinných mediačných systémov pri zhoršovaní konfliktu medzi poľnohospodármi a pastiermi, čo donútilo pastierov k tomu, aby sa presťahovali na juh;
3.	vyzýva nigérijské orgány, aby dôkladne a nezávisle vyšetrili vianočné útoky a zabezpečili, aby zodpovedné osoby boli vzaté na zodpovednosť;
4.	naliehavo vyzýva všetkých humanitárnych aktérov, aby zabezpečili vyčlenenie dostatočných zdrojov na riešenie krízy;
5.	víta diskusiu nigérijského parlamentu o tejto otázke a nabáda nigérijskú vládu, aby posilnila bezpečnosť komunít, podporovala dialóg a mediáciu konfliktov a opätovne potvrdila svoj záväzok k sociálno-ekonomickej obnove;
6.	víta silné partnerstvo medzi EÚ a Nigériou a vyzýva na jeho ďalšie prehĺbenie v oblasti bezpečnosti, mediácie, medzináboženského a medzikultúrneho dialógu a budovania mieru; nabáda osobitného zástupcu EÚ pre ľudské práva, aby navštívil Nigériu; s potešením berie na vedomie, že v októbri 2023 bol oznámený investičný balík Global Gateway pre Nigériu vo výške 900 miliónov EUR;
7.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Únie pre zahraničné veci a bezpečnostnú politiku a vláde a parlamentu Nigérie.

